Document ID: 32008R0399

KOMISJONI MÄÄRUS (EÜ) nr 399/2008,
5. mai 2008,
millega muudetakse Euroopa Parlamendi ja nõukogu määruse (EÜ) nr 1774/2002 VIII lisa seoses teatavale töödeldud lemmikloomatoidule esitatavate nõuetega
(EMPs kohaldatav tekst)
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse Euroopa Parlamendi ja nõukogu 3. oktoobri 2002. aasta määrust (EÜ) nr 1774/2002, milles sätestatakse muuks otstarbeks kui inimtoiduks ettenähtud loomsete kõrvalsaaduste sanitaareeskirjad, (1) eriti selle artikli 20 lõike 1 punkti a ja artikli 32 lõiget 1,
ning arvestades järgmist:
(1)
Määruses (EÜ) nr 1774/2002 on sätestatud loomatervishoiu- ja tervisekaitsenõuded muuks otstarbeks kui inimtoiduks ettenähtud loomsete kõrvalsaaduste ja nendest saadud toodete turuleviimiseks.
(2)
Määruse (EÜ) nr 1774/2002 VIII lisas on sätestatud nõuded lemmikloomatoidu, koerte närimiskontide ning tehniliste toodete turuleviimiseks ja ühendusse importimiseks. Kõnealuse lisa II peatüki B osa punktis 3 on sätestatud, et töödeldud lemmikloomatoitu (v.a konservid) tuleb ümbertöötlemise ajal teataval määral kuumtöödelda.
(3)
Nõudeid töödeldud lemmikloomatoidu (v.a konservide) ühendusse importimiseks muudeti komisjoni määrusega (EÜ) nr 829/2007. (2) Muudeti töödeldud lemmikloomatoidu (v.a konservide) terviseohutuse näidissertifikaati, mis peab imporditud kaubasaadetisega kaasas olema. Vastavalt määruse (EÜ) nr 1774/2002 X lisa 3. peatüki B osas sätestatud uuele terviseohutuse sertifikaadile ei pea töödeldud lemmikloomatoit olema kuumtöödeldud, juhul kui kasutatud loomseid koostisosi on juba töödeldud vastavalt nende ühenduses turule viimiseks kehtivatele töötlemisstandarditele. Kõnealused standardid pakuvad piisavat kaitset inimeste ja loomade tervist mõjutavate ohtude vastu.
(4)
Määruse (EÜ) nr 1774/2002 artiklis 28 on sätestatud, et kõnealuses määruses teatavate toodete, sealhulgas töödeldud lemmikloomatoidu importimise suhtes kehtestatud sätted ei ole soodsamad või ebasoodsamad kui sätted, mida kohaldatakse nende toodete tootmise ja turustamise suhtes ühenduses. Seega tuleks sätteid, mida kohaldatakse asjaomase töödeldud lemmikloomatoidu ühendusse importimise suhtes, kohaldada ka töödeldud lemmikloomatoidu tootmise suhtes ühenduses.
(5)
Seetõttu tuleks määruse (EÜ) nr 1774/2002 VIII lisa muuta.
(6)
Käesoleva määrusega ette nähtud meetmed on kooskõlas toiduahela ja loomatervishoiu alalise komitee arvamusega,
ON VASTU VÕTNUD KÄESOLEVA MÄÄRUSE:
Artikkel 1
Määruse (EÜ) nr 1774/2002 VIII lisa muudetakse vastavalt käesoleva määruse lisale.
Artikkel 2
Käesolev määrus jõustub kahekümnendal päeval pärast selle avaldamist Euroopa Liidu Teatajas.
Käesolev määrus on tervikuna siduv ja vahetult kohaldatav kõikides liikmesriikides.
Brüssel, 5. mai 2008

Labels: 0
1
17
6